**Татар гомуми белем бирү оешмаларында укучылар өчен татар әдәбиятыннан олимпиада сорауларына җавап**

**(муниципаль туры, 2015-2016 уку елы) 10 нчы сыйныф**

**Башкару вакыты – 1 сәгать 30 минут (90 минут)**

**Гомуми балл - 100**

1. **Әдәбият теориясенә караган биремнәр. (35 балл)**

1. ХХ гасыр башы татар прозасында урын алган жанрларны санагыз. Шулар арасыннан берсенә хас үзенчәлекләрне билгеләгез, үз җавабыгызны бер мисал нигезендә дәлилләп барыгыз. **(15 балл)**

(**хикәя, повесть, роман, нәсер)**

2. Әдәбият тәнкыйть төшенчәсен сез ничек аңлыйсыз? ХХ йөз башына мөнәсәбәтле кайсы тәнкыйтьчеләрне атый аласыз? **(15 балл)**

**(Әдәбият белеме фәненең бер тармагы, әдәби әсәргә, иҗатка бәя бирү, әдәби әсәрләрнең чынбарлык белән бәйләнешен өйрәнү, аңлату). Тәнкыйтьчеләр – Җ.Вәлиди, Г.Ибраһимов, Н.Думави, Ф.Әмирхан, Г.Тукай, Г.Сәгъди һ.б.)**

3. ХIХ гасыр ахырында формалашкан әдәби төрне билгеләп языгыз. **(5 балл) (драматургия)**

1. **Әдәби чорга һәм иҗатка караган биремнәр. (50 балл)**

1. ХХ йөз башы татар әдәбиятында заман герое кем ул? Аңа нинди сыйфатлар хас? Фикерләрегезне мисаллар белән дәлилләп языгыз. **(15 балл)**

(**Милләтен яратучы, аның торышы, хәле, яшәеше өчен борчылучы, милләтне берләштерү идеясе белән яшәүче, хатын-кызны азат, татар җәмгыятен алдынгы итеп күрергә хыялланучы һ.б.)**

2. Беренче баганада күрсәтелгән әдәби жанрларны икенче баганадагы шул жанрга мөнәсәбәтле әсәрләр белән тәңгәлләштерегез. **(5 балл)**

|  |  |
| --- | --- |
| Комедия | Г.Исхакый “Ике гашыйк” |
| Драма | Г.Исхакый “Өч хатын белән тормыш” |
| Трагедия | Г.Исхакый “Зөләйха” |

3. Г.Тукай иҗатында күтәрелгән проблемаларны ачыклап языгыз, һәр проблеманы 1-2 мисал нигезендә дәлилләп барыгыз. **(10 балл)**

(**Җәмгыятьтәге гаделсезлек, байлар һәм ярлылар тормышына бүленеше, татарның таркаулыгы, артталыгы, дини шәхесләрнең артталыгы, кадимилеге, үз-үзеннән канәгатьсезлек, тормышның тиз узып китеп, хыяларын тормышка ашыра алмау һ.б.)**

4. Г.Исхакыйның “Ул әле өйләнмәгән иде” повестендагы Шәмси һәм Ф.Әмирханның “Хәят” әсәрендәге Хәят образларына чагыштырма бәя бирегез. **(15 балл)**

5. Ф.Әмирханның “Хәят” повестенда кайсы иҗат юнәлешенә хас алым, принципларның өстенлек алуын ачыклагыз һәм атамасын языгыз. **(5 балл) (романтизм)**

1. **Иҗади эш. (15 балл)**

Сөрелгән кара басуда ялгыз үсеп утыручы ак ромашка күренешен детальләп һәм аллегорик сурәтлә.